余評事惠龍團獸炭香瓔鳬實且許以百丈山楮衾而未至
作者：姚勉
朝代：宋

paragraphs: 青禽銜雲落蓬壺，風簷快讀光眉鬚。
百朋珍貺羅庭隅，一一皆可當清娛。
建溪龍焙香雲腴，香瓔巧製來東吳。
鬅鬙獸炭奇形模，辟邪天祿獅熊貙。
王家舄種君家鳬，晴沙暖抱明月珠。
雅意下照僊人癯，矮窗醉兀詩情孤。
蒲團松拂燒紅爐，蝸廬積凍春潜驅。
侍兒金珞香玉膚，月鐺著雪煎春酥。
窗前笑玩嬌黄雛，能言直可貢上都。
其波及晉皆君餘，獨欠一幅橫雲鋪。
王孫醉擁紅氍毹，楮生長揖非吾徒。
藤床紙帳恰此須，能供梅花清夢無。